Lars Løkke Rasmussen (M), 2026-02-25:
Tak for ordet, formand, og tak til forslagsstillerne for at rejse denne vigtige debat – af princip er alle debatter i denne sal jo vigtige, men denne er det i særlig grad.
Jeg vil gerne starte med helt overordnet at understrege, hvad der egentlig burde være overflødigt og forhåbentlig er åbenlyst, nemlig at Danmark bakker fuldt ud op om den internationale retsorden og de institutioner, som vi i fællesskab har skabt.
Det er og forbliver
en hjørnesten i dansk udenrigs- og sikkerhedspolitik.
Med det in mente vil jeg gerne adressere forslaget om at tilføre yderligere ressourcer til Den Internationale Straffedomstol øremærket – øremærket – retsforfølgelse af internationale forbrydelser begået i Israel og Gaza.
Danmark har på tværs af skiftende regeringer været en fast støtte af Den Internationale Straffedomstol, som yder et helt afgørende bidrag i kampen mod straffrihed for at opnå retfærdighed for de utallige ofre for internationale forbrydelser over hele verden.
På globalt plan er opbakningen til internationale regler desværre vigende.
Det gør det endnu mere vigtigt ikke mindst for et lille land som Danmark at stå vagt om den regelbaserede verdensorden.
Danmark er et foregangsland, når det gælder demokrati og retssikkerhed, både på det nationale plan og det internationale plan, og Danmark var derfor også med fra starten, da straffedomstolen blev oprettet for nu mere end 25 år siden.
Vi har lige siden været en urokkelig støtte af straffedomstolen – det gælder både politisk, økonomisk og praktisk.
Derfor yder vi selvfølgelig også årlige bidrag til domstolens drift, og vi har gentagne gange også tilført domstolen ekstraordinære ressourcer.
Det har vi gjort gennem sekundering af nationale eksperter til domstolen.
Danmark har givet ekstraordinære finansielle bidrag til både domstolen og domstolens offerfond.
Danmark har både i år og sidste år, hvor domstolen har været under ekstraordinært pres, valgt at betale vores bidrag til domstolens drift allerede i januar for at sikre likviditet.
Med al den støtte er det op til straffedomstolen som uafhængig international domstol selv at beslutte, hvordan man vil anvende midlerne mest hensigtsmæssigt.
Her er der noget principielt: Vi ønsker ikke at øremærke vores donationer; vi ønsker at være respektfulde i forhold til domstolenes uafhængighed.
Endelig har Danmark jo så som en del af sin fokus på Ruslands angrebskrig mod Ukraine ydet praktisk støtte til ICC, i form af at Rigspolitiet har sendt tre efterforskningshold til Ukraine i regi af ICC for at bidrage til efterforskningen af krigsforbrydelser.
Derfor er situationen den, at vi vil fortsætte med at støtte domstolen økonomisk.
Den politiske støtte viser vi på flere måder: Vi støtter domstolen, når vi gang på gang tager afstand fra de russiske og amerikanske sanktioner mod domstolen.
Vi støtter domstolen, når vi i Sikkerhedsrådet påtager os rollen som kontaktpunkt for straffedomstolen.
Her bistår vi med de kvartalsvise briefinger af Sikkerhedsrådet om Libyen og Darfur, som forestås af domstolens anklager.
Senest har vi så yderligere understreget vores støtte ved for første gang nogen sinde at opstille en dansk kandidat til valget som dommer ved straffedomstolen.
Det er et valg, der finder sted i december i indeværende år, og det danske kandidatur er jo med til at understrege Danmarks fuldtonede opbakning til den internationale retsorden og stærke internationale institutioner.
Jeg er enig i, at det er vigtigt at dokumentere eventuelle krænkelser begået af alle parter i konflikten.
I forhold til netop Gaza findes der allerede et antal internationale mekanismer, der har til formål at monitorere og dokumentere situationen i både Israel og Palæstina.
ICC har som bekendt en efterforskning af situationen i Palæstina, som stadig er i gang.
Straffedomstolens arbejde er ud over anklagemyndighedens egen efterforskning og bevisindsamlingsarbejde baseret på dokumentation fra en række forskellige kilder, herunder FN-organisationer, rapporter fra civilsamfundsorganisationer og vidnesbyrd fra individer.
Derudover er der retssagen ved Den Internationale Domstol, altså ICJ, i modsætning til ICC, hvor Sydafrika har anlagt sag mod Israel for brud på folkedrabskonventionen.
Det er en sag, der fortsat verserer.
Tillige er der den særlige FN-undersøgelseskommission, der blev nedsat i 2021 af FN's Menneskerettighedsråd for at undersøge mulige krænkelser af den humanitære folkeret og menneskerettighederne.
Regeringen støtter instansernes uafhængighed, ligesom vi bakker op om deres adgang til de besatte palæstinensiske områder, herunder Gaza.